Dít moet ons almal se leuse in dié tye wees | Netwerk24
Deur Donald Katts 20 Mei 2020 05:01
Met elke toespraak wat pres. Cyril Ramaphosa gedurende inperking gelewer het, het hy landsburgers bedank vir hul samewerking. Tog weet ons dat daar, in die minderheid, wel mense is wat verskillende inperkingsreëls verbreek en oortree.
Die stryd om die verspreiding van Covid-19 te bekamp, is ons almal se verantwoordelikheid. Dat almal nie hul kant bring en dit sien as hul verantwoordelikheid nie, bemoeilik die stryd teen die pandemie.
In The Road Less Travelled skryf M. Scott Peck dat ons nie die probleme van die lewe kan oplos nie solank ons sê: "Dit is nie my probleem nie." Nog minder kan ons dit oplos deur te hoop dat iemand anders dit vir ons gaan oplos. Hy meen ons kan dit net oplos wanneer ons kan sê: "Dit is my probleem en dit is vir my om dit op te los." Wat hy hierdeur wil sê, is dat ons net 'n probleem kan oplos so gou as wat ons self verantwoordelikheid neem daarvoor. Solank ons nie persoonlike verantwoordelikheid neem nie, sal die probleem nie opgelos word nie.
Sosiale afstand, die dra van maskers, die gereelde was van hande en die skoonmaak van werkoppervlakke is ons almal, en meer nog, ons eie verantwoordelikheid. Hierdeur verseker ek my eie veiligheid, asook dié van ander.
Die koronavirus dwing ons almal om 'n gewoonte van higiëniese praktyke aan te leer.
Dalk het ons vroeër ons higiëniese veiligheid afgeskeep. Nou moet ons 'n gedurige bewustheid hê van higiëne. Die koronavirus dwing ons almal om 'n gewoonte van higiëniese praktyke aan te leer. Ja, die koronapandemie laat besef ons die noodsaaklikheid van spesifieke, maar ook algemene, higiëne vir ons eie en bestaan saam met ander.
Die stygende getalle van infeksie laat ons besef ons kan nie langer sê dat die probleem deur ander veroorsaak word en dit daarom nie my probleem is om op te los nie. Ons kan nie langer sê hulle – die regering, medici ensovoorts – moet dit oplos nie. Ons en ek moet verantwoordelikheid neem om onsself en ander te beskerm deur alle voorsorgmaatreëls na te kom.
Ek dink dit is 'n geval van doen aan ander wat ons wil hê ander moet aan ons doen. In die Christelike tradisie staan dit bekend as die "goue reël", soos opgeteken in Mattheus 7:12.
Ja, dit mag moeisaam en selfs irriterend of ongerieflik wees om elke keer jou hande te was, werkoppervlakke skoon te maak en 'n masker te dra, tog is dit my en ons verantwoordelikheid om alles in ons vermoë te doen om die verspreiding van die virus te bekamp.
Onverantwoordelike optrede dra nie net by tot die verspreiding van die virus nie, maar stel ander en ons eie lewe in gevaar.
Met verantwoordelike optrede sal ons sekerlik bydra tot die afplatting van die infeksiekurwe en sal ons gouer na die volgende vlak van inperking kan beweeg. Persoonlike verantwoordelikheid moet ons almal se leuse wees.